钦定古今图书集成/明伦汇编/官常典/第635卷 > 崔衍
## 钦定古今图书集成/明伦汇编/官常典/第635卷 > 崔衍

按《唐书》本传：“‘衍字著，深州安平人。天宝末，擢明经，调
富平尉，寻调清源令。劝民力田，怀附流亡。观察使马
燧表其能，徙美原，历苏、虢二州。虢居陕、华间，而赋数
倍入，衍白太重，裴延龄领度支，方聚敛，私谓衍前刺
史无发明，公当止’。衍不听。复奏：‘州部多岩田，又邮传
剧道，属岁无秋，民举流亡，不蠲减租额，人无生理。臣
见长史之患，在因循不以闻，不患陛下不忧恤也；患
申请不实，不患朝廷不矜贷也。陛下拔臣大州，宁欲
视民困而顾望不言哉’？”德宗公其言，为诏度支减赋。
迁宣歙池观察使，简静为百姓所怀，幕府奏聘皆有
名士，后多显于时。卒，年六十九，赠工部尚书。先是，天
下以进奉结主恩，州藏耗竭，韦皋、刘赞、裴肃为之倡。
赞死，衍代之。旧贡金钖凡十八品，皆倍直市于州，民
匮，多逃去，衍至，蠲革之。居十年，啬用度，府库充衍。及
穆赞代州，以钱四十万缗假民赋，故虽旱，人不流捐，
由衍蓄积有素也。路应为观察使，以衍有惠在民，言
状，元和元年，诏书褒美，赐一子官云。谥曰懿。